钦定古今图书集成/明伦汇编/家范典/第104卷
## 钦定古今图书集成/明伦汇编/家范典/第104卷

| 钦定古今图书集成 明伦汇编 第一百四卷 |

| |

钦定古今图书集成明伦汇编家范典

第一百四卷目录

宗族部纪事二

宗族部杂录

家范典第一百四卷

《唐书许王素节传》：“素节子璆，天宝初复拜宗正卿。性
友弟聪敏，宗子有一善，无不荐延，故宗室在省闼者，
多璆所启。”

《王珪传》：“珪字叔玠，宗族匮乏，周恤之，薄于自奉。”
《李大亮传》：“大亮性忠谨，位通显，居陋狭甚，葬宗族无
后者三十馀柩，赀襚加焉。”

《萧瑀传》：“瑀字时文。武德元年，迁内史令。初，瑀关内田
宅，悉赐勋家，至是还给之。瑀尽以分宗族，独留庙室
奉祠。”

《李敬元传》：“敬元与赵李氏合谱，故台省要职多族属，
高宗知之，不能善也。”

《刘德威传》：“德威，徐州彭城人。宗族至刺史者二十馀
人。”

《唐璿传》：“璿字休璟，初得封，赋绢数千，散赒其族，又出
财数十万大为茔墓，尽葬其五服亲，当时称重。”
《韦凑传》：“绳长文辞，抚养宗属孤幼无异情。”

《杨元炎传》：“元炎子仲昌，资长于吏，尝分父邑租，振宗
党，御身以约。”

《苏瑰传》：“瑰子颋，性廉俭，奉禀悉推散诸弟亲族，储无
长赀。”

《崔沔传》：“沔俭约自持，禄禀随散，宗族不治居宅，尝作
《陋室铭》以见志。”

《李栖筠传》：“栖筠字贞一，幼孤有远度，庄重寡言，体貌
轩特，喜书，多所通晓。为文章劲迅有体要，不妄交游。
族子华每称有王佐才，固请举进士，俄擢高第。”
《曹王明传》：“明三子：俊、杰、备，垂拱时并诛。神龙初，以杰
子引为嗣曹王。是时诸王子孙自岭外还，入见中宗，
皆号恸，帝为泣下。初，武后时，壮者诛死，幼皆没为官
奴，或”匿人间。庸、保至是相继出，帝随属远近封拜云。
后备自南还，诏停引封，而封备。

《徐岱传》：“岱字处仁，宗族孤孺者，皆为婚嫁，然吝啬自
持，家管钥，世所讥云。”

《杨嗣复传》：嗣复子授，授子煚，字公隐。崔引招朱全忠
入京师，煚挈族客湖南。

《杨虞卿传》：“虞卿兄弟汝士汉公为人所奔向。汝士字
慕巢，为东川度节使，时嗣复镇西川，乃族昆弟，对拥
旄节，世荣其门。”杨氏自汝士后，贵赫为冠族，所居静
恭里，兄弟并列门戟。咸通后，在台省方镇，率十馀人。
《郑薰传》：“薰字子溥，进左丞，性爱友，纠族百口，禀不充，
求外迁，为幸侍酬沮。”

《毕𫍯传》：𫍯既贵，所得禄奉，养护宗属之乏无间。
《王敬武传》：敬武子师范，朱全忠受唐禅，乃族师范于
洛阳。先是有司坎第左，告之故，师范乃与家人宴，少
长列坐，语使者曰：“死固不免，予惧坑之则昭穆失序，
不可见先人于地下。”酒行，以次受戮者二百人。
《薛大鼎传》：大鼎子克构有器识，族人黄门侍郎𫖮以
弟绍尚太平公主，问于克构，答曰：“室有傲妇，善士所
恶。夫惟淑德，以配君子，无患可矣。”𫖮不敢沮，而绍卒
诛。

《盖文达传》：文达，冀州信都人，博涉前载，尢明《春秋》三
家宗人文懿亦以儒学称，当时号“二盖。”

《李叔明传》：叔明字晋，阆州新政人，本鲜于氏，世为右
族。或言叔明本严氏，少孤，养外家，冒鲜于姓，请还宗。
诏可。叔明初不知意，丑之，表乞宗姓，列属籍，代宗从
之。

《田弘正传》：“弘正字安道。父廷玠，尚儒学，不乐军旅，与
承嗣为从昆弟。仕为平舒丞，迁乐寿、清池、束城、河间
四县令，以治称。迁沧州刺史。李宝臣、朱滔与承嗣不
协，合兵围沧州，廷玠固守连年，食虽尽无叛者。朝廷
嘉其节，徙相州。承嗣盗磁、相，廷玠无所回染。及悦代
立，忌廷玠之正，召为节度副使。廷玠至，让悦曰：‘而承
伯父绪业，当守朝廷法度，以保富贵，何苦与恒、郓为
叛臣！自兵兴来叛天子，能完宗族者谁邪？而志不悛
盍杀我，无令我见田氏血汗人刀也’！”遂称疾不出。悦
过谢之，杜门不纳，愤而卒。弘正幼通兵法，善骑射，承
嗣爱之，以为必兴吾宗，名之曰兴。

《郑从谠传》，初盗流中原，沙陀彊悍，而卒收其用者，盖
从谠为太原重也。时郑畋以宰相镇凤翔，移檄讨贼。
两人以忠义相提衡，贼尤惮之，号“二郑”云。

《李华传》：华，赵州赞皇人。曾祖太冲，名冠宗族间，乡人语曰：“太冲无兄。”

《李益传》：“益，故宰相揆族子，于诗尤所长。贞元末，名与
宗人贺相埒。”

《程日华传》：“日华，定州安喜人。为邠宁节度使，宗族奉
朝请，宿卫者三十馀人。”

《小学善行篇》：张公艺九世同居，北齐、隋、唐皆旌表其
门。麟德中，高宗封泰山，幸其宅，召见公艺，问其所以
能睦族之道。公艺请纸笔以对，乃书“忍”字百馀，以进
其意，以为宗族所以不协，由尊长衣食或有不均，卑
幼礼节或有不备，更相责望，遂为乖争，若能相与忍
之，则家道雍睦矣。

《唐国史补》：李赞皇峤初与李奉宸迥秀同在庙堂，奉
诏为兄弟。又西祖令璋，与信安王袆同产，故赵郡、陇
西二族，昭穆不定。一会中或孙为祖，或祖为孙。
进士何儒亮自外州至，访其从叔，误造郎中赵需宅，
白云同房。会冬至，需家致宴挥霍，需曰：“既是同房。”便
令引入就宴，姊妹妻女并在座焉。儒亮食毕，徐出，需
细审之，乃何氏子也，需大笑。儒亮岁馀不敢出京师，
自是呼为“何需郎中。”

李稹酒泉公《义琰》侄孙门户第一而有清名常以爵
位不如族望官至司封郎中怀州刺史与人书札，唯
称“陇西李稹”而不衔。

《因话录》：卢宾客贞白父曰：“老彭有道术，兼号知人。”元
和初，宗人弘宣、简辞、弘正、简求俱候焉，留坐目之甚
久，命贞亦序坐，又目之曰：“一行五节度使，可谓盛矣。”
卒如其言。又族子锴初举进士，就安邑所居谒之，谓
锴曰：“尔求名大是美事，但此后十馀年方得，勿以迟
晚为恨。登朝亦得大美官。”锴至长庆元年始擢第，大
中十年终庶子。

宪宗知权文公甚真，后权长孺知盐铁福建院，赃污
盈积，有司以具狱奏，上曰：“必致极法。”崔相群救之，云
是德舆族子。上曰：“德舆必不合有子弟犯赃，若德舆
在，自犯赃，朕且不赦，况其宗从也。”及知其母年高，乃
免死，杖一百，长流康州。

京兆庞尹，及第后，从事寿春，有江淮举人姓严，是《登
科记》误本，倒书庞严姓名。遂赁舟丐食就谒。时郡中
止有一判官，亦更不问其氏，便诣门投刺，称从侄庞
之族人甚少。览刺极喜，延纳殷勤，便留款曲，兼命对
举匕著。久之，语及族人，都非庞氏之事。庞方讶之，因
问：“郎君何姓？”曰：“某姓严。”庞抚掌大笑曰：“君误矣。余自
姓庞，预君何事？”揖之令去。其人尚拜谢叔父从容而
退。

进士陈存，能为《古歌诗》，而命蹇，主司每欲与第，临时
皆有故，不果许。尚书孟容旧相知，知举日，万方欲为
申屈，将试前夕，宿宗人家，宗人为具入试食物，兼备
晨食，请存偃息以候时。五更后怪不起就寝，呼之不
应，前视之已中风，不能言也。

元和中，柳柳州书，后生多师效，就中尤长于章草，为
时所宝。湖湘已南，童稚悉学其书，颇有能者。长庆已
来，柳尚书公权，又以博闻强识工书，不离近侍。柳氏
言书者，近世有此二人。尚书与族孙璟，开成中同在
翰林，时称“大柳舍人”、“小柳舍人。”自祖父郎中芳以来，
奕世以文学居清列。

司徒郑真公，每在方镇，崇树公家，陈设器用，无不精
备。至于宴犒之事，未尝刻薄。而居常奉身，过于俭素。
中外婚嫁，无日无之。凡是礼物，皆经神虑。公与其宗
叔太子太傅𬘡，俱住招国，太傅第在南，出自南祖；司
徒第在北，出自北祖。时人谓之“南郑相”、“北郑相。”司徒
堂兄文宪公前后相德宗，亦谓之“大郑相”、“小郑相。”
裴尚书武，奉寡嫂为中表所称。工部佶，武之长兄也。
兄弟皆为八座。自丞相耀卿至工部子泰章，四世入
南北省，群从居显列者不胜书。泰章后亦为尚书。
赵郡李氏三祖之后，元和初，同时各一人为相。蕃南
祖吉甫，西祖绛，东祖而皆第三。至太和、开成间，又各
一人，前后在相位。德裕、吉甫之子固言“蕃再从弟皆
第九，玨亦绛之近从，诸族罕有。

李尚书益，有宗人庶子同名，俱出于姑臧公。时人谓
尚书为“文章李益”，庶子为“门户李益”，而尚书亦兼门
地焉。尝姻族间有礼会，尚书归笑谓家人曰：“大堪笑，
今日局席两个坐头，总是李益。”

《辽史耶律世良传》：“世良才敏给，练达国朝典故及世
谱，上书与族弟敌烈争嫡庶，帝始识之。”

《耶律和尚传》：和尚系出季父房，善滑稽。时帝笃于亲
亲，凡三父之后，皆序父兄行第，于和尚尢狎爱。然每
侍宴饮，虽诙谐，未尝有一言之过，由是上益重之。
《耶律义先传》：义先，举止严重，常戒其族人曰：“国中三
父房，皆帝之昆弟，不孝不义，尢不可为。”

《宋史李谷传》：“谷字惟珍，颍州汝阴人。广顺初，拜中书
侍郎平章事。谷父祖本居河南洛阳，经巢之乱，园庐
荡尽，谷生于外。既贵，访得旧地，建立垣屋，凡族人之
不可仕者，分田居之。诏改清风乡、高阳里为贤相乡勋德里。”

《刘温叟传》：“唐末五代乱，衣冠旧族多离去乡里，或爵
命中绝，而世系无所考。惟刘氏自十二代祖北齐中
书侍郎环隽以下，仕者相继，而世牒具存焉。”

《曹光实传》：“光实迁永平军节度营内捕盗游奕使。干
德中，太祖命王全斌等平蜀，俄而盗贼群起，夷人张
忠乐者，尝群行攻劫，且憾光实杀其徒党，率众数千，
中夜奄至，环其居鼓噪并进。光实负其母，挥戈突围
以出，贼众辟易不敢近。贼杀其族三百馀口，又发冢
墓，坏其棺椁。光实诣全斌，具以事白，誓雪冤愤。时蜀”
中诸郡未平，乃图雅州地形要害，兼陈用兵攻取之
策，请官军先下之。全斌壮其志，令率兵先导，果克其
城，获忠乐而甘心焉。

《吴淑传》：“淑字正仪。王师围建业，城中乏食。里闬有与
淑同宗者，举家皆死，惟存二女孩。淑即收养如所生，
及长嫁之。时论多其义。”

《李南公传》：南公字楚老，郑州人。知长沙县，有嫠妇携
儿以嫁。七年，儿族取儿妇谓非前子，讼于官。南公问
儿年族，曰：“‘九岁’。妇曰：七岁。”问其齿，曰去年毁矣。南公
曰：“男八岁而龀，尚何争？命归儿族。”

《赵普传》：“普字则平，幽州蓟人。宣祖卧疾滁州，普朝夕
奉药饵，宣祖由是待以宗分。太祖尝与语，奇之。太祖
数微行过功臣家，普每退不敢便衣冠。一日大雪向
夜，普意帝不出。久之，闻叩门声，普亟出，帝立风雪中，
普惶惧迎拜，帝曰：‘已约晋王矣。己而太宗至，设重裀
地坐堂中，炽炭烧肉，普妻行酒，帝以嫂呼之’。”

《刘夔传》：夔字道元，前死数日，以禄赐所馀分亲族，告
其家人曰：“某日吾死矣。”如期而死。

《凌策传》：“策字子奇，幼孤独，励志好学，宗族初不加礼。
因决意渡江，与姚铉同学于庐州。”

《李若拙传》：“若拙字藏用，太平兴国二年知乾州。会李
飞雄诈乘驿称诏使，事败伏法。太宗以若拙与飞雄
父若愚连名，疑其昆弟，令殿直卢令珣即捕系州狱。
乃与若愚同宗，通家非亲，不知其谋。犹坐削籍，流海
岛。岁馀，起知陇州。”

《韩贽传》：“贽字献臣，性行淑均，平居自奉至约，推所得
禄赐，买田赡族党，赖以活者殆百数。”

《杨万里传》：万里字廷秀，韩𠈁胄专僭日益甚，万里忧
愤，怏怏成疾，家人知其忧国也，凡邸吏之报时政者，
皆不以告。忽族子自外至，遽言𠈁胄用兵事，万里恸
哭失声，亟呼纸书曰：“韩𠈁胄奸臣，专权无上，动兵残
民，谋危社稷。吾头颅如许，报国无路，惟有孤愤。”又书
十四言别妻子，笔落而逝。

《赵汝愚传》：“汝愚字子直，聚族而居，门内三千指，所得
廪给，悉分与之，菜羹蔬食，恩意均洽，人无间言。”
《陈兢传》：“兢，江州德安人，陈宜都王叔明之后。叔明五
世孙兼，唐右补阙。兼生京，秘书少监，集贤院学士。无
子，以从子褒为嗣。褒至盐官令。褒生灌，高安丞。灌孙
伯宣，避难泉州，与马总善，注司马迁《史记》，行于世。后
游庐”山，因居德安。尝以著作佐郎召，不起。大顺初卒。
伯宣子崇，为江州长史，益置田园为家法，戒子孙，择
群从掌其事，建书堂教诲之。僖宗时，尝诏旌其门，南
唐又为立“义门”，免其徭役。崇子衮，江州司户。衮子昉，
试奉礼郎。昉家十三世同居，长幼七百口，不畜仆妾，
上下姻睦，人无间言。每食，必群坐广堂，未成人者别
为一席。有犬百馀，亦置一槽，共食一犬不至，群犬亦
皆不食。建书楼于别墅，延四方之士，肄业者多依焉。
乡里率化，争讼稀少。开宝初平，江南知州张齐上请
仍旧免其徭役，从之。昉弟之子鸿，太平兴国七年，江
南转运使张齐贤又奏免杂科。兢即鸿之弟。淳化元
年，知州康戬又上言“兢家”常苦食不足，诏本州每岁
贷粟二千石。后兢死，其从父弟旭每岁止受贷粟之
半，云省啬而食，可以及秋成。属岁俭谷贵，或劝其全
受而粜之，可邀善价。旭曰：“朝廷以旭家群从千口，轸
其乏食，贷以公粟，岂可见利忘义，为罔上之事也乎？”
至道初，遣内侍裴愈就赐御书，还言旭家孝友俭让，
近于淳古。太宗尝对近臣言之，参知政事张洎对曰：
“旭宗族千馀口，世守家法，孝谨不衰，闺门之内，肃于
公府。”且言及旭受贷事，上以远民义聚，复能固廉节，
为之叹息。大中祥符四年，以旭为江州助教。旭卒，弟
蕴主家事。天圣元年，又以蕴继为助教。蕴卒，弟泰主
之。泰弟度，太子中舍致仕。从子延赏、可并举进士，延
赏职方员外郎。

《李昉传》：“昉罢相为右仆射，晋侍中崧者，与昉同宗，且
同里，时人谓崧为东李家，昉为西李家。汉末，崧被诛，
至是其子璨自苏州常熟县令赴调，昉为讼其父冤。
且言周太祖已为昭雪，赠官，还其田宅，录璨而官之。
然璨年几五十，尚淹州县之职，臣昔与之同难，岂宜
叨遇圣明。倘推一视之仁，泽及衰微之祚，则已往之
冤获伸于下，而继绝之恩永光简册矣。”诏授璨著作

崇庆里，凡七世不异。爨至昭述，稍自丰殖，为族人所
望，然家法亦不隳。

《吴奎传》：“奎历参知政事，出知青州。奎少时甚贫，既通
贵，买田为义庄，以赒族党朋友。没之日，家无馀资，诸
子至无屋以居，当时称之。”

《姚希得传》：“希得字逢原，潼川人，历资政殿大学士。蜀
之亲族姻旧相依者数十家，希得廪乏终身，昏丧悉
捐己力，晚年计口授田，各有差所。”

《刘清之传》：“清之字子澄，临江人。知衡州，论罢。从兄肃
流落新吴，族父晔寓丹阳，艾寓临川，皆迎养之。从祖
子侨为邵州录事参军，死吴锡之乱，清之遣其孙晋
之致书邵守，得其遗骨归葬焉。族人自远来，馆留之，
不忍使之遽去。尝序范仲淹《义庄规矩》，劝大家族众
者随力行之。本之家法，参取先儒礼书，定为祭礼行”
之。高安李好古以族人有以财为讼，见清之豫章，清
之为《说讼》《家人》二卦，好古惕然，遽舍所讼，市程氏易
以归，卒为善士。

《魏悼王廷美传》：廷美子德恭，德恭子承庆，承庆子克
继，善楷书尢，工篆隶。宗正荐之，仁宗亲临试，及令临
蔡邕古文法，写《论语》、诗、书，复诏与士朝分隶石经。帝
曰：“李阳冰唐室之秀，今克继朕之阳冰也。”

叔韶字君和，庆历六年，与诸宗子帝前临真宗御书，
选第一。皇祐初，进所为文，召试学士院中等，赐进士
及第。自太子右监门率府副率，迁右领军卫将军。入
谢，命坐，赐茶。仁宗曰：“宗子好学者颇多，尔独以文章
第进士，前此盖未有也。朕欲天下知属籍有贤者，宜
勿忘所学。”叔韶顿首谢。既退，又出《九经》赐之。

《燕懿王德昭传》：惟和雅好学，为诗颇清丽，工笔札，优
游典籍，以礼法自居，宗室推重。尝和御制诗，上称其
有理致。及卒，上谓宰相王旦等曰：“惟和好文力学，加
之谨愿，皇族之秀也。不幸短命。”嗟悼久之，至于泣下。
录其槁二十二轴，上亲制序，藏于秘阁。

《濮安懿王允让传》：允让拜宁江军节度使，上建睦亲
宅，命知大宗正寺。宗子有好学，勉进之以善，若不率
教，则劝戒之，至不变始正其罪，故人莫不畏服焉。
《不㠟传》：不㠟性笃孝，居官所至有声，立朝好言天下
事，帝嘉其忠谅，每宴禁中，帝饮之酒，顾谓皇太子曰：
“此贤宗室也。”

《宋偓传》：偓女即孝章皇后子，元靖至供备库使，元度
至供备库副使，元载、元亨并至左侍禁、阁门祗候。初，
孝章寝疾，语晋国长公主曰：“我瞑目无他忧，惟虑族
属不敦睦，贻笑于人。”景德中，偓幼子元翰果诣京府
求析家财，真宗闻之，诏释勿问，仍谕其族属，务遵先
后遗戒焉。

《胥偃传》：“偃字安道，未仕时，家有良田数十顷，既贵，悉
以与族人。”

《孔道辅传》：“道辅子宗翰登进士第，知仙源县，而为治
有条理，遇族人有恩，不以私故骩法。”
《曹彬传》：“彬薨，上临哭之恸，官其亲族门客亲校十馀
人。彬居官奉入给宗族无馀积。”

彬子琮，字宝章，荥州刺史。仁宗册琮兄女为后，除卫
州团练使。琮因奏曰：“陛下方以至公属天下，臣既备
后族，不宜冒恩泽，乱朝廷法。族人敢因缘请托，愿致
于理。”时论称之。

《米信传》：信旧名海进，本溪族，以功擢保顺军节度使。
时信族属多在塞外，会其兄子全自朔州奋身来归，
召见，俾乘传诣代州，伺间迎致其亲属，发劲卒护送
之。既而全宿留逾年，边境斥候严，竟不能致。信慷慨
叹曰：“吾闻忠孝不能两立，方思以身徇国，安能复顾
亲戚哉！”北望号恸，戒子侄勿复言。

《杨亿传》：“亿字大年，七岁能属文，年十一，下笔立成。丁
外艰，从祖徽之知许州，往依焉。务学，昼夜不息。徽之
间与语，叹曰：‘兴吾门者在汝矣’。”

《范仲淹传》：“仲淹字希文，内刚外和，虽贵，非宾客不重
肉，妻子衣食仅能自充，而好施予，置义庄里中，以赡
族人。子纯仁，自为布衣至宰相，廉俭如一，所得奉赐，
皆以广。义庄前后任子恩多先疏族。”

《蔡襄传》：“襄字君谟，蔡京与同郡，而晚出，欲附名阀，自
谓为族弟。政和初，襄孙佃廷试唱名居举首。京侍殿
上，以族孙引嫌，降为第二，佃终身恨之。”

《葛宫传》：“宫字公雅，性敦厚，恤录宗党，抚孤嫠，赖以存
者甚众。”

《苏辙传》：“辙族孙元老，字子廷。幼孤力学，长于《春秋》，善
属文。轼谪居海上，数以书往来。轼喜其为学有功，辙
亦爱奖之。黄庭坚见而奇之曰：‘此苏氏之秀也’。历卫
尉太常少卿。元老外和内劲，不妄与人交。梁师成方
用事，自言为轼外子，因缘欲见之，且求其文，拒不答。
言者遂论元老，苏轼从孙，且为元祐邪说。其学术议”
论，颇仿轼、辙，不宜在中朝。罢为提点明道宫。元老叹
曰：“昔颜子附骥尾而名显，吾今以家世坐累，荣矣。”未几卒，年四十七。有诗文行于时。

《英宗本纪》：“英宗，濮安懿王允让第十三子。四岁，仁宗
养于内。宝元二年，豫王生，乃归濮邸。嘉祐中，宰相韩
琦等请建储。仁宗曰：‘宗子已有贤知可付者，卿等其
勿忧。七年八月，立为皇子。帝闻诏，称疾坚辞。诏安国
公从古等往喻旨，即卧内，起帝以入。八年，仁宗崩，帝
嗣皇帝位’。”

《神宗向皇后传》：哲宗立，将卜后及诸王纳妇，后敕向
族勿以女寘选中。族党有欲援例以恩换阁职及为
选人求京秩者，且言有特旨。后曰：“吾族未省用此例，
何庸以私情挠公法。”一不与。

《王沿传》：沿子鼎，性廉不欺，尝任其子，族人欲增年以
图速仕，鼎不可。奉使契丹，得千缣，散之族人，一日尽。
《宋白传》：白字太素，善谈谑，不拘小节，赡济亲族，抚恤
孤藐，世称其雍睦。

《郑兴裔传》：“兴裔早孤，叔父藻以子字之，分以馀赀，兴
裔不受，请立义庄赡宗族。”

《孝宗本纪》：孝宗，太祖七世孙也。初，太祖少子秦王德
芳生英国公惟宪，惟宪生新兴侯从郁，从郁生华阴
侯世将，世将生庆国公令譮，令譮生子称，是为秀王。
王夫人张氏梦人拥一羊遗之曰：以此为识。”已而有
娠，以建炎元年十月戊寅生帝于秀州青杉闸之官
舍，红光满室，如日正中。少长，命名伯琮。及元懿太子
薨，高宗未有后，而昭慈圣献皇后亦自江西还行在，
后尝感异梦，密为高宗言之，高宗大寤。会右仆射范
宗尹亦造膝以请，高宗曰：“太祖以神武定天下，子孙
不得享之，遭时多艰，仪落可悯。朕若不法仁宗为天
下计，何以慰在天之灵？”于是诏选太祖之后。同知枢
密院事李回曰：“艺祖不以大位私其子，发于至诚。陛
下为天下远虑，合于艺祖，可以昭格天命。”参知政事
张守曰：“艺祖诸子，不闻失德而传位太宗，过尧、舜远
甚。”高宗曰：“此事不难行，朕于《伯字行》中选择，庶几昭
穆顺序。”而上虞丞娄寅亮亦上书言：“昌陵之后，寂寥
无闻，仅同民庶。艺祖在上，莫肯顾歆，此金人所以未
悔祸也。望陛下于《伯字行内，选太祖诸孙有贤德者。
高宗读之大感叹。绍兴二年五月，选帝育于禁中。三
年二月，除和州防御使，赐名瑗。壬寅，改贵州。五年五
月，用左仆射赵鼎议，立书院宫中教之，既成，遂以为
资善堂。三十年二月癸酉，立为皇子，更名玮。

《赵晁传》：“晁以周初与宣祖分掌禁军，有宗盟之分，故
太祖常优礼之，再加赠典焉。”

《吴延祚传》：延祚子元扆，所得禄赐，即给亲族孤贫者。
将赴徐州，请对言“臣族属至多，其堪禄仕者皆为表
荐，馀皆均奉赡之。”

《张永德传》：“永德字抱一，并州阳曲人。家世饶财，曾祖
丕尚气节，后唐武皇镇太原，急于用度，多严选富家
子掌帑库，或调度不给，即坐诛，没入赀产，丕为之。满
岁府财有馀，宗人政当次补其任，率族属泣拜，请丕
济其急，丕又为代掌一年，乡里服其义。”

《王嗣宗传》：“嗣宗尢睦宗族，抚诸侄如己子，著遗戒以
训子孙，勿得析居。”

《赵安仁传》：“安仁子良规，禄赐多分赡族人，馀皆输之
酒家。”

良规子君锡，知大宗正丞，加秘阁校理，改宗正丞。时
增诸宗院讲书、教授官，而逐院自备缗钱为月馈，贫
者或不能以时致，宗师辄移文督取。君锡言：“国家养
天下士于太学，尚不较其费，安有教育宗室，令自行
束修之理？”诏悉从官给。

《范镇传》：“镇乞令宗室疏属补外官，帝曰：‘卿言是也，顾
恐天下谓朕不能睦族耳’。镇曰：‘陛下甄别其贤者用
之，不没其能，乃所以睦族也’。”虽不行，至熙宁初，卒如
其言。

《吕嘉问传》：嘉问字望之，初窃从祖公弼论新法奏槁
以示王安石，公弼以是斥于外。吕氏号为“家贼”，故不
得与吕氏同传。

《向子𬤇传》：“子𬤇字伯恭，相家子。能修饬自见于时，友
爱诸弟，置义庄，赡宗族贫者。”

《汪大猷传》：“大猷好周施，叙宗族外族为兴仁录，率乡
人为义庄二十馀亩以为倡，众皆欣劝。”

《闻见前录》：康节先生少时游京师，与国子监直讲邵
必不疑初叙宗盟，不疑年长，康节先生以兄拜之。盖
不疑自河朔迁丹阳。康节先公上世亦河朔人故也。
至康节自卫入洛，不疑为京西提刑。嘉祐中，河南府
荐康节先公以遗逸，不疑自作荐章，其词有“厚德足
以镇薄俗，清风可以遗来世。”相推重如此。熙宁初，不
疑以龙图阁学士知成都府，过洛，谓康节先公曰：“某
陛辞日，再荐先生矣。”康节先公追路洛北，别去，不疑
中途寄康节先生诗云：“我乘孤传经崤渑，君拥群书
卧洛城。富贵人间亦何有，闲忙趣味甚分明。”不疑次
金牛驿，暴卒，丧归，康节先公哭之恸。女嫁杨国宝应
之，应之亦康节先公门生，康节先公视之犹子也。开禧、元丰中为河南府推官，康节已捐馆，伯温复以兄
拜之。宣和己丑，伯温赴果州，道出阆州，有知阆中县
邵充美孺者相迎，自称同姓侄云。伯温以宗族源流
为问，美孺曰：“充之上世自润州入蜀，龙阁公先人叔
父行也。”伯温曰：“康节先公以兄事龙阁公，伯温不敢
忘。”自此与美孺之中外皆论亲。癸巳，伯温奉使西州，
美孺居郫，尝至其家，拜刑部公庙。美孺资和易，与人
言如恐伤之，至临吏政是非，毅然不可夺，君子人也。
丹阳、河南、成都之邵，其次第如此。嗟夫！世不讲宗盟
久矣，具载之以示三家子孙。

刘温叟子煜，登进士第，为龙图阁直学士、权开封府。
明肃太后朝，独召对，后曰：“知卿名族十数世，欲一见
卿家谱，恐与吾同宗也。”煜曰：“不敢。”后数问之，度不可
免，因陛对，为风眩仆而出，乞出，知河南府。再召，恳避
不行，求为留司御史台以卒。

章惇者，郇公之疏族。举进士，在京师，馆于郇公之第。
私族父之妾为人所掩，逾垣而出，误践街中一妪，为
妪所讼。时包公知开封府，不复深究，赎铜而已。
《渑水燕谈录》：“鈆山刘辉，俊美有辞学。嘉祐中，连冠国
庠及天府进士。四年，崇政殿试，又为天下第一，得大
理评事，签书建康军判官。丧祖母，乞辞官，以嫡孙承
重服。”国朝有诸叔而嫡孙承重服者，自辉始。哀族人
之不能为生者，买田数百亩以养之。四方之人从辉
学者甚众，乃择山溪胜处处之，县大夫易其里曰“义
荣社”，名其馆曰“义荣斋。”未终丧而卒，士大夫惜之。初，
范文正公、吴文肃皆有志义田，及后登二府，方能成
其志。而辉于初仕，家无馀资，能力为之，士君子尤为
难。

《东园友》闻昔有富翁，方与客对谈。适一人垢衣弊屣
如屠沽者自外至。翁肃容而起，迎之上坐，退而拱立。
其人曰：“汝坐。”翁乃坐。客问翁曰：“彼何人邪？”翁曰：“某族
叔父也。”客哂之曰：“吾族则无此。”翁曰：“但君族未广耳。”
客大惭。

《老学庵笔记》：吕正献平章军国时，门下客因语次，或
曰：“嘉问败坏家法，可惜！”公不答。客愧而退。一客少留
曰：“司空尚能容吕惠卿，何况族党？此人妄意迎合，可
恶也！”公又不答。既归，弟子请问二客之言如何，公亦
不答。

《燕翼贻谋录》：“大中祥符四年十二月己未，越州言，会
稽县民裘承询同居十九世，家无异爨。诏旌表其门
闾。屈指今二百三十六年矣，其号‘义门’如故也。余尝
至其村，故听事犹在。族人虽异居，同在一村中，世推
一人为长，有事取决，则坐于听事。有竹箄，亦世相授
矣，族长欲挞有罪者则用之。岁时会拜，同饮咸在，至”
今免役，不知十九世而下，今又几世也。余尝思之，裘
氏力农无为，士大夫者所以能久聚而不散。苟有骤
贵超显之人，则有非族长所能令者。况贵贱殊涂，炎
凉异趋，父兄虽守之，子孙亦将变之，义者将为不义
矣。裘氏虽无显者，子孙世守其业，犹为大族，胜于乍
盛乍衰者多矣。天之祐裘氏者，岂不“厚乎？”

《厚德录》：“刘吏部夔前死数日，作遗表以禄赐所馀分
亲族。”

《容斋五笔》：“淳熙十三年，光尧太上皇帝以圣寿八十，
肆赦推恩，宇宙之内，蒙被甚广。太学诸生至于武学，
皆得免文解一次，凡该此恩者千二三百人，而宗子
在学者不预。诸人相率诣宰府，且遍谒侍从台谏，各
纳一札子，叙述大旨，其要以为德寿霈典，普天同庆，
而玉牒支派，辱居胶庠，顾不获与布衣书生等。窃譬
之世俗尊长生日，召会族姻，而本家子孙不享杯酒
脔炙，外议谓何？今庞鸿之泽如此，而宗学乃不许厕
名，于义于礼，恐为未惬。”是时诸公莫肯出手为言，迈
以待制侍讲内宿，适蒙宣引，因出其纸以奏，仍为敷
陈：“此辈所云尊长生日会客，而本家子弟不得坐”，譬
谕可谓明白。孝宗亦笑曰：“甚是切当有理。”时所携只
是白札子，蒙径付出施行，遂一例免举其人名字，今
不复能记忆矣。

《苏氏家语》：“宋韩魏公琦，合宗族百口，衣食均等无异，
嫁孤女十馀人，养育诸侄，比如己子。所得恩例，先及
旁族，逮其终子，有褐衣未命者，追葺祖茔，上及五世，
皆买田植松槚。”

宋范纯仁官至宰相，前后任子，恩多先疏族。其亲族
有请教者，纯仁曰：“惟俭可以助廉，惟恕可以成德。”
宋刘宰字子平，号漫堂先生。每月旦必治汤饼会族，
曰：“今日之集，非以酒食为礼也。寻常宗族不睦，多起
于情意不相通，间言入焉。今月必会饮，有善相告，有
过相规，有故相抵牾者，彼此一见，亦相忘于杯酒从
容”间。岂少补哉。有不至者。必再三招之曰：“宁适不来。
微我弗顾。”

《齐东野语》：王介甫为相，裁减宗室恩数，宗子相率诉
马前，公谕之曰：“祖宗亲尽，亦宜祧迁，何况贤辈。”荆公
行一切不恤之政，独于此事未为不然。熙宁诏裁宗室授官法及恩例，东坡亦以为然，曰：“此实陛下至明
至断，所以深计远虑，割爱为民。”其后无戚疏少长，皆
仰食县官，西南两宗无赖者，至纵其婢使与闾巷通，
生子则认为己子而利其请给，此自古所无之弊例
也。

《金史奔睹传》：昂本名奔睹，景祖弟孛黑之孙，斜斡之
子。幼时侍太祖，太祖令数人两两角力。时昂年十五，
太祖顾曰：“‘汝能此乎’？对曰：‘有命，敢不勉’。遂连仆六人。
太祖喜曰：‘汝吾宗弟也，自今勿远左右’。”居数日，赐金
牌，令佩以侍。年十七，太祖伐辽，谓之曰：“汝可擐甲从
军矣。”昂遂佩所赐金牌从军。太祖平燕策功，赐甲第
一区。

《太祖诸子传》：“爽本名阿邻。海陵将伐宋，严酒禁。爽坐
与其弟阿锁及从父兄亨徒单贞会饮，被杖下迁归
化州刺史。海陵渡淮，分遣使者剪灭宗室，爽忧惧，不
知所出。会世宗即位东京，爽弃妻子来奔。”

《宗望传》：“宗望子京，本名忽鲁。世宗即位，封寿王。二年
正月戊辰朔，日食，伐鼓用币，上不视朝，减膳彻乐，诏
京代拜行礼。世宗惩创海陵疏忌宗室，加礼京兄弟，
情若同生，谓京等曰：‘朕每见天象变异，辄思政事之
阙，寤寐自责不遑。凡事必审思而后行，犹惧独见未
能尽善。每令群臣集议，庶几无过举也’。”是时伐宋未
罢兵，用度不足，百官未给全俸，京家人数百口，财用
少。上闻之，赐金一百五十两、重彩百端、绢五百匹，改
西京留守，赐佩刀、厩马。京到西京，京妻尝召日者孙
邦荣推京禄命。邦荣言：留守官至太师，爵封王。京问
“此上更无否？”邦荣曰：“止于此。”京曰：“若止于此，所官何
为？”邦荣察其意，乃诈为图谶作诗，中有鹘鲁为之语，
以献于京。京曰：“后诚如此乎？”遂受其诗。再使卜之，邦
荣称所得卦有独权之兆。京复使邦荣推世宗当生
年月，家人孙小哥妄作谣言，诳惑京，如邦荣指，京信
之。京妻公寿具知其事。大定五年三月，孙邦荣上变，
诏刑部侍郎高德基、户部员外郎完颜兀古出往鞫
之，京等皆款伏。狱成还奏，上曰：“海陵无道，使光英在，
朕亦保全之，况京等哉！”于是京夫妇特免死，杖一百，
除名、岚州楼烦县安置，以奴婢百口自随，官给上田。
遣兀古出、刘珫宣谕京，诏曰：“朕与汝皆太祖之孙，海
陵失道，剪灭宗支，朕念兄弟无几，于汝尤为亲爱，汝
亦自知之，何为而怀此心？朕念骨肉，不忍尽法。汝若
尚不思过，朕虽不加诛，天地岂能容汝也。”十年四月，
诏于楼烦县为京作第一区，月给节度廪俸。十二年，
兄德州防御使文谋反，上问皇太子、赵王允中及宰
臣曰：“京谋不轨，朕特免死，今复当缘坐，如何？”宰臣或
言京图逆，今不除之，恐为后患。上曰：“天下大器，归于
有德，海陵失道，朕乃得之。但务修德，馀何足虑！”太子
曰：“诚如圣训。”乃遣使宣谕京，诏曰：“卿兄文，旧封国公，
不任职事。朕进封王爵，委以大藩。顷在大名，以赃得
罪，止削左迁，不知恩幸，乃蓄怨心，谋不轨，罪及兄弟。
朕念宋王，皆免缘坐。文之家产应没者，尽与卿兄子
咬住。卿宜悉此意。”二十年十一月，上问宰臣曰：“京之
罪，始于其妻妾卜休咎，太祖诸孙，存者无几，朕欲召
置左右，不使任职，但廪给之。卿等以为何如？”皆曰：“置
之近密，臣等以为非宜。”上曰：“朕若修德，何必豫怀疑
忌。”久之，上复欲召京，宰臣曰：“京，不赦之罪也，赦之已
为至幸矣，岂可复？”上默良久，乃止。

《完颜昂传》：“昂睦于兄弟，尤善施予。其亲族有贫困者，
必厚给之。至于茵帐、衣衾、器皿、仆马之属，常预设于
家。即命驾相就为具，欢乐终日，尽以遗之，即日使富
足。人或以子孙计为言，答曰：‘人各有命，但使其能自
立尔，何至为子孙奴耶’。”君子以为达。

《石琚传》：宗室子或不胜任官事，世宗欲授散官，量与
廪禄以赡足之，以问宰臣曰：“于前代何如？”琚对曰：“尧
亲九族，周家内睦九族，皆帝王盛事也。”琚之将顺多
此类。

《元史耶律楚材传》：楚材当国日久，得禄分其亲族，未
尝私以官。行省刘敏从容言之，楚材曰：“睦亲之义，但
当资以金帛。若使从政而违法，吾不能徇私恩也。”
《石抹也先传》：也先，辽人也。其先尝从萧后举族入突
厥，及后还而族留至辽为述律氏，号称后族。辽亡，改
述律氏为石抹氏。其父脱罗毕察儿有子五人。也先，
其仲子也。年十岁，从其父问宗国之所以亡，即大愤
曰：“儿能复之。”及长，勇力过人，善骑射，多智略，豪服诸
部。金人闻其名，征为奚部长。即让其兄瞻德，纳曰：“兄
姑受之，为保宗族计。”遂深自藏匿，居北野山，射狐鼠
而食。闻太祖起朔方，匹马来归。

《朵儿只传》：朵儿只，木华黎六世孙，脱脱子也。朵儿只
生一岁而孤，稍长备宿卫，事母至孝。天历二年，朵儿
只袭国王位，扈跸上都，诏便送至辽阳之国。顺帝至
元四年，朵罗台弟乃蛮台恃太师伯颜势，谓国王位
乃其所当袭，愬于朝。伯颜妻欲得朵儿只大珠环，价
直万六千锭，朵儿只无以应，则慨然曰：“王位我祖宗所传，不宜从人求买。我纵不得为，设为之，亦我宗族
人耳。”于是乃蛮台以赂故，得为国王，而除朵儿只辽
阳行省左丞相。

《张闰传》：“闰，延安延长县人，隶军籍，八世不异爨，家人
百馀口，无间言。日使诸女诸妇各聚一室为女红，工
毕，敛贮一库，室无私藏，幼稚啼泣，诸母见者即抱哺。
一妇归宁，留其子，众妇共乳，不问孰为己儿，儿亦不
知孰为己母也。闰兄显卒，即以家事付侄聚，聚辞曰：
‘叔，父行也，叔宜主之。闰曰：‘侄，宗子也，侄宜主之。相让’’”
既久，卒以付聚。缙绅之家，自谓“不如。”

《王楫传》：楫字巨川，凤翔虢县人。从征关中，入京兆进
克凤翔。请于太宗曰：“此臣乡邦也。愿入城访求亲族。”
果得族人数十口以归。

《李邦瑞传》：“邦瑞，京兆临潼人，世农家。幼尝被掠，逃至
太原，率众来归。太宗慰劳邦瑞，因奏干戈之际，宗族
离散，乞归寻访。帝谕速不䚟、察罕、匣剌达海等，邦瑞
驰驿南京，询访亲戚，或以隶诸部者，悉归之。”

《赵与𤍟传》：“与𤍟字晦叔，宋宗室子。至元十一年，丞相
伯颜既渡江，与𤍟率其宗人之在鄂州者，诣军门上
书，力陈不嗜杀人，可以一天下，且乞全其宗党。后伯
颜朝京师，世祖问宋宗室贤者，伯颜首以与𤍟对。”
《虞集传》：“集父汲尝再至京师，赎族人被俘者十馀口
以归，由是家甚贫。”

《黄溍传》：“溍同郡吴莱，字立夫，天资绝人，凡书一经目
辄成诵。尝往族父家，日易《汉书》一帙以去，族父迫扣
之，莱琅然而诵，不遗一字。三易他编皆如之，众惊以
为神。”

《韩元善传》：“元善字大雅，尝以谒告侍亲居家，效范文
正公遗规，置田百亩为义庄，以周贫族。至正交钞初
行，赐近臣各三百锭，元善复以买田六百亩为义塾，
延名士以教族人子弟云。”

《盖苗传》：“苗字耘夫，性孝友，喜施与，置义田以赡宗族。”
《卜天璋传》：“天璋既归汴，以馀禄收其族党，家无甔储，
天璋处之晏如也。”

《明外史徐溥传》：“溥字时用，自奉甚薄，而好施予。置义
田八百亩，赡宗族，请籍记于官，以垂永久，帝为复其
徭役。”

《潘潢传》：“潢字荐叔，婺源人。为户部尚书，调南京工部，
寻改吏部、兵部。与族祖兵部侍郎珍、族父总督侍郎
旦、工部尚书鉴，同时都显位，有名迹，世称望族。”
《张邦奇传》：“邦奇字常甫，族父时彻，少邦奇二十岁，其
父农也。邦奇见时彻可教，彊使就学，于是反师。邦奇
由进士亦仕至南京兵部尚书，有文名。”

《余继登传》。“继登字世用，交河人。生八岁，父母俱没，族
人利其赀，屡谋害之，幸得不死。”

《何士晋传》：“士晋，宜兴人。父其孝得士晋晚，族子利其
赀，结党致之死。继母吴氏匿士晋外家，士晋读书每
懈，母辄示以父血衣，士晋感厉，与人言，未尝有笑容。
万历二十六年，既举进士，持血衣愬之官，罪人皆抵
法。”

《王德传》：“德字汝修，永嘉人。乡居，愤倭寇肆乱，乃纳母
城中，而倾赀募健儿为保障计。三十七年四月，寇自
梅岭登厓肆掠，德偕族父沛督义兵击之，寇已宵遁。
俄一舟飘至，王氏兵初疑渔舟不为备，寇突来冲击，
沛及族弟崇尧、崇修歼焉。初恃沛为强，至是夺气。无
何，寇复至，肆掠管头、蒲州诸处。德愤怒，勒所部追袭”
至龙湾。贼众，义军寡，守将又背约不救，军遂败。德手
射杀数人，骂贼而死。自是有所忌，不敢越德乡侵郡
城矣。

《衡恭王祐楎传》：“庄王厚燆尝辞禄五千石，以赡宗室，
宗人德之。”

《慈谿沈氏六节妇传》：六节妇章氏祚妻周氏、希鲁妻
冯氏、信魁妻柴氏、惟瑞妻孟氏、弘量妻孙氏、琳妻。所
居名沈思桥，近海族众二千人，多骁黠善斗。嘉靖中，
倭贼数入犯，屡歼其魁，夺还卤掠，贼深仇之。一日，贼
大至，沈氏豪誓于众曰：“无出妇女，无辇货财，共以死
守，违者诛！”章亦集族中妇女誓于内曰：“男子死斗，妇
人当死，义无为贼辱。”众妇皆竦息听命。贼围合，群妇
聚一楼以待。既而贼入，章先出，投于河，周与冯从之。
柴方为夫，砺刃，即以刃斫贼，旋自刃。孟与孙为贼所
得，相抱持且詈，贼夺刀自刺死。当是时，沈宗妇死者
三十馀人，而此六人尤烈。

《潘氏传》：氏，海宁人。年十六，归许钊，生子淮。甫期年，钊
卒。既殓，潘自经死已两日矣。有老妪过之曰：“是可活
也。”投之药果甦。钊族兄欲不利于孤，嗾潘改适，潘毁
容自矢。其人乃夜率势家仆数十人，诬以负债，椎门
入。潘负子冒风雨逾垣而逸。前距大河，追者迫，潘号
恸投于河。适有木浮至，凭之以渡，达母家，遂止不归。
及淮年十九始归。淮补诸生，娶妇连举五子，适潘寿
五十。宗人聚而祝夫族兄亦来。潘曰：“氏所以得有今
日，赖伯氏玉成之目。”淮酌酒饮伯卒爵，北向拜曰：“未亡人三十年来，濒死者数矣，而顾强生，独以淮故耳。
今幸成立，且多子，复何憾？”语毕入室。顷之宴彻，诸宗
人同淮入谢，则缢死室中矣。

《马足轻传》有新安刘君培，为人有义行。寇渡河，携子
及从孙避难，道遇贼，欲杀其从孙，君培曰：“我尚有儿，
此子乃遗孤，幸舍之而杀我。”贼如其言，二子获免。
《张基传》：基字德载，吴县人。嘉靖十九年举乡试，属当
军兴，族人俱供役，基叹曰：“吾何忍独以例免，而烦族
之老弱？”为毁家以纡之，产遂削。

《镇国中尉睦桔传》：“睦桔，字灌甫，万历五年，举文行卓
异，为周藩宗正，巡抚褚𫓧有恤宗通变，疏议稍减郡
王以下岁禄，均给贫宗。帝遣给事中万象春就周王
议。新会王睦樒号于众曰：‘裁禄之谋，起于睦桔。聚宗
室千馀人击之，裂其衣冠，上书抗诏。帝怒，废睦樒为
庶人。睦桔屡疏引疾乞休，诏勉留之。又三年卒，年七
十。宗人颂功德者五百人，诏赐辅国将军礼葬之’”，异
数也。

《辽简王植传》：“庄王致格薨，子宪㸅嗣。性酷虐，以乐妇
子川儿冒请封名，乱宗统，废为庶人。”

《赵简王高燧传》：“康王厚煜性和厚，赵府辅国将军祐
椋等数犯法，与有司为难，厚煜庇祐椋，祐椋卒得罪，
厚煜并见责让。其后有司益务以事，裁抑诸宗人洛
川王翊。”府人，与通判田时雨之隶争瓜而殴时雨
捕王府人，厚煜为和解，不得。会宗室数十人索禄，时
雨以宗室殴府官，白于上官。上官令知府傅汝励尽
捕各府人，厚煜忿恚且愧，竟自缢死。厚煜子成皋王
载垸疏闻于朝，下法司，时雨弃市，汝励戍极边。
《万安传》：“安字循吉，眉人。为人外宽而深，中无学术。既
柄用，惟日事请”托，结诸阉为内援。时万贵妃宠冠后
宫，安因内侍致殷勤曰：“妃故眉山人，吾宗也。”自称子
侄行。妃尝自愧无门阀，闻则大喜。妃弟锦衣指挥通，
遂以族属数过安家。其妻王氏有母，至自博兴，王谓
其母曰：“向家乏时，以妹为人娣，今安在？”母曰：“第忆为
四川万编修者。”通心疑是安，访之，果安小妇。姊弟两
人，相见悲喜。由是两家妇日往来，安复与通为姻娅
矣。通妻著籍禁内，恣出入，安以是得备知宫中动静，
益自固。

《汪𬭎传》：“𬭎，婺源人，为吏部尚书，大纳中外赂遗，纵子
弟僮奴豪其乡，夺人赀产以万计。𬭎甫死，宗党数十
人毁其居立尽。”

《谢杰传》：“杰字汉甫，长乐人。父教谕廷衮，家居老矣，族
人假其名逋赋县令，赣人刘禹龙言于御史，逮之，杰
代讯，几毙。后抚赣，未尝修郄，时服其量。”
《吴炯传》：“炯字晋明，华亭人。家世素封而无子，生平勇
于为义，置义田以赡族人。”

《张铨传》：“铨，沁水人。沈阳破，不屈，自经官。其子道濬父
五典，初谓海内将乱，于所居窦庄筑墙为堡，坚甚。崇
祯四年，流贼来寇，时五典已没，道濬及弟官京师，独
铨妻霍氏在。众请避之。曰：‘避贼而出，家不保。出而遇
贼，身更不保，等死耳，曷死于家。乃率僮仆坚守。贼环
攻四昼夜，卒不能克。其避山谷者，多遇贼淫掠，独张’”
氏家族获全。副使王肇生名其堡曰“夫人城。”后贼数
来犯，并击却之，里人多赖以免。

《楚昭王桢传》：“恭王英𤈷薨，子华奎嗣。既而宗人华越
等言，华奎与弟宣化王华壁皆非恭王子。华奎，恭王
妃兄，王如言子，抱养宫中。华壁则王如綍家人王玉
子也。华越妻，即如言女。知之悉礼部侍郎郭正域请
行勘。”大学士沈一贯纳华奎赂，止之不得，乃委抚按。
皆受一贯指，言伪王，他无左验，而越妻王氏持其
说甚坚，不能决。廷议令覆勘。中旨以楚王袭封已二
十馀年，宜治华、越等诬罔。御史钱梦皋为一贯劾正
域，正域发华奎行贿事，华奎遂讼言正域主使，正域
竟罢去。东安王《华𡑞》，武冈王《华增》，江夏王华等皆
言“伪迹昭著，行贿有据。”诸宗人蕴锛等赴都投揭，奉
旨切责，罚禄、削爵有差。礼部侍郎李廷机坐华越以
谋害亲王律死，法司温纯等持之，降庶人，锢凤阳。未
几，华奎输贿入都，宗人遮使夺之。巡抚赵可怀属有
司捕治，宗人方恨可怀，治华越狱不平，遂大哄，殴可
怀死。巡按吴楷以楚叛入告，一贯大其事，拟发兵会
剿。命未下，诸宗人悉就缚。于是斩二人，勒四人自尽，
锢高墙及筑闲宅者复四十五人。自是无敢言楚事
者。初，阁臣沈鲤直正域，而朱赓比一贯。久之，一贯、鲤
去，赓濒卒，留疏自白。廷臣皆讼楚狱冤。帝乃以恩诏
释诸禁锢者，迄不竟华奎事。礼臣以前湖广布政薛
三才言华奎酷似王如言，请确勘，不省。其后张献忠
掠湖广，华奎募卒自卫，以张其在为帅。献忠兵至武
昌，其在为内应，执华奎以箯，舆沈之，东湖诸宗无免
者。

《水东记略》：陈恭愍仿范文正公置田一百四十亩，以
充祀先赒族之用，号思远庄。及卒后，族人以公无馀
赀，举田还公子戴。戴不可，曰：“先人置此，以行义也。戴取而私之，独无愧乎？况治命”又尝俾勿废此。人谓公
有子。

《驹阴冗记》：“鄞太宰屠公滽掌铨曹时，平湖屠公勋亦
掌南铨。二屠源流莫考，朝绅以其一时并掌两京冢
部，联辉竞贵，遂为通谱。”二家子姓贵盛，望于南浙，盖
近时鲜俪云。

《见闻录》：大兴刘公机，其父卒于任，公时为学宫弟子，
徒步往护丧归，遂卜葬。族人泥于阴阳家言各以生
年与葬期相值，久不克葬。陆礼部渊之来吊问故，族
人具道所以，公从屏后趋出，泣拜曰：“愿以某生年所
值月葬父。”乃克葬。后公官至南京大司马，赠宫保，则
葬日吉凶，何必拘而多疑乎？

《易经同人卦》六二：“同人于宗，吝。”〈程传〉二与五为正应，故
曰“同人于宗。”宗谓宗党也。同于所系应，是有所偏与，
在《同人》之道为私狭矣。故可《吝》。二若阳爻，则为刚中
之德，乃以中道相同，不为私也。〈本义〉“宗”，党也。六二虽中
且正，然有应于上，不能大同而系于私，吝之道也，故
其象占如此。

《书经皋陶谟》：“惇叙九族。”

《旅獒》“分宝玉于伯叔之国”，“时庸展亲。”

《诗经周南麟趾》篇：“麟之角，振振公族。于嗟麟兮！”〈注〉公
族公同高祖，祖庙未毁，有服之亲。

《大雅板》篇：“大宗维翰，怀德维宁。宗子维城，无俾城坏。”
〈注〉“大宗”，强族也。翰，干也。宗子，同姓也。

《国语》：“今虽朝也，不才，有分族于周。”

《管子·轻重己篇》：“以春日至始数九十二日，谓之夏至
而麦熟，天子祀于太宗，其盛以麦。麦者，谷之始也；宗
者，族之始也。同族者人，殊族者处，皆齐大材，出祭王
母，天子之所以主始而忌讳也。”

《汉书王温舒传》：“人有变，告温舒受员骑钱，它奸利事，
罪至族，自杀。”其时两弟及两婚家亦各自坐它罪而
族，光禄勋徐自为曰：“悲夫！夫古有三族，而王温舒罪
至同时而五族乎？”〈注〉师古曰：“温舒与弟同三族，而两
妻家各一，故为五也。”

《大戴礼》：“族人之仇，不与聚邻。”

《孔丛子独治篇》：“‘陈胜既立为王，适博士太师之馆，请
问同姓而服不及者，其制何耶’？对曰：‘先王制礼，虽国
君有合族之道，宗人掌其列，继之以姓而无别，醊之
以食而无殊，各随本属之隆杀，属近则死为之免，属
远则吊之而已，礼之正也。是故臣之家，哭孔氏之别
姓于弗父之庙，哭孔氏则于夫子之庙，此有据而然
也。周之道，虽百世婚姻不通，重先君之同体也’。”王跪
曰：“先生之言，厥义博哉！寡人虽固，敢不尽心。”

《颜氏家训》：凡宗亲世数，有从父，有从祖，有族祖。江南
风俗，自兹已往，高秩者通呼为尊，同昭穆者，虽百世
犹称兄弟。若对他人称之，皆云族人。河北士人，虽三
二十世，犹呼为从伯从叔。梁武帝尝问一中土人曰：
“卿北人，何故不知有族？”答云：“骨肉易疏，不忍言族耳。”
当时虽为敏对，于礼未通。

《因话录》：“大僚睦亲敦旧者，前辈有司徒郑公，中间有
杨詹事马卿、柳元公，近日李相国武都公宗闵，士大
夫间罕俦。”

《容斋随笔》：爰盎陷晁错，但云：方今计，独有斩错耳，而
景帝使丞相以下劾奏，遂至父母妻子同产无少长
皆弃市。主父偃陷齐王于死，武帝欲勿诛，公孙丞相
争之，遂族偃。郭解客杀人，吏奏解无罪，公孙大夫议
遂族解。且偃、解两人本不死，因议者之言杀之足矣，
何遽至族乎？汉之轻于用刑如此。

《容斋续笔》：“春秋列国卿大夫，世家之盛，无越鲁三家
郑七穆者。鲁之公族如臧氏、展氏、施氏、子叔氏、叔仲
氏、东门氏、郈氏之类固多，唯孟孙、叔孙、季孙实出于
威公，其传序累代皆秉国政，与鲁相为久长，若揆之
以理，则威公弑兄夺国，得罪于天，顾使有后如此。郑
灵公亡无嗣，国人立穆公之子子良，子良辞以公子”
坚长，乃立坚，是为襄公。襄公将去穆氏，子良争之，愿
与偕亡，乃舍之，皆为大夫。其后位卿大夫而传世者
罕、驷、丰、印、游、国良，故曰“七穆。”然则诸家不逐而获存，
子良之力也。至其孙良、霄，乃先覆族，而六家为卿如
故，此又不可解也。

《闻见后录》：李绅族子虞，尽以绅密论李逢吉之疏告
逢吉，故绅为逢吉所陷。吕晦叔族子嘉问，先以晦叔
欲论王介甫之疏告介甫，故晦叔为介甫所逐。盖知
不肖子代不乏人也。

《清波杂志》：“自昔名贤，严于辈行，尤笃通家之好。子弟见父执必拜，或立受，或答半礼，呼以排年，或称小字
书问，以从表兄叔自处。尝记秦内翰守宣城，一族叔
见于公厅稠人中，叙至次，乃举小字以审之。”今则拜
礼施显宦则有佞贵之嫌，为父执者亦恐凭借而为
我累，通家之契替矣。

《挥麈后录》：秦会之尝对外舅自言：“靖康末与莫俦俱
在虏寨。粘罕二太子者，谓搜寻宗室有所未尽，俦陈
讦于二贼，乞下宗正寺取玉牒，其中有名者尽行根
刷，无能逃矣。”会之在傍曰：“尚书之言误矣。譬如吾曹
人家宗族不少，有服属虽近而情好极疏者，有虽号
同姓而恩义反不及异姓者，多矣。平时富贵既不与”
共，一旦祸患乃欲与之均，以人情揆之，恐无此理。粘
罕者曰：“中丞之言是。”由此异待之。

《日知录》书：“克明俊德，以亲九族。”郑康成谓：九族者，据
己上至高祖，下及元孙之亲。《左传襄公十二年》：“凡诸
侯之丧，同宗临于祖庙，同族于祢庙。”注：“同族谓高祖
以下”是也。故晋叔向言“肸之宗十一族。”贾谊《新书》：“人
有六亲，六亲始曰父，父有二子，二子为昆弟，昆弟又
有子，子从父而昆弟故为从父昆弟，从父昆弟又有”
子，子从祖而昆弟，故为从祖昆弟。从祖昆弟又有子，
子从曾祖而昆弟，故为曾祖昆弟。曾祖昆弟又有子，
子为族。兄弟备于六，此之谓六亲。是同高祖之兄弟
即为族族，非疏远之称。《汉书。张敞传》：“广川王同族，宗
室刘调等同族。”言其与王近亲。

《史记·宋世家》：“箕子者，纣亲戚也。”马融、王肃以为纣之
诸父，服虔、杜预以为纣之庶兄。《路史》谓但言亲戚，非
诸父昆弟之称，非也。《曲礼》：“兄弟亲戚，称其慈也。”疏曰：
“亲指族内，戚指族外。古人称其父子兄弟，亦曰亲戚。”
《韩诗外传》，曾子曰：“亲戚既没，虽欲孝，谁为孝？”此谓其
父母。《左传》僖公二十四年：“封建亲戚，以蕃屏周”，此谓
其子弟。《昭公二十年》，棠君尚其弟员曰：“亲戚为戮，不
可以莫报之也。”《三国志》，张昭谓孙权曰：“况今奸宄竞
逐，豺狼满道，乃欲哀亲戚，顾礼制，此谓其父兄。”《战国
策》，苏秦曰：“富贵则亲戚畏惧。”盖指其妻嫂。

今人以皇族称为宗室，考之于古不尽然，凡人之同
宗者，即相谓曰宗室。《左传昭六年》，宋华亥谗华合比
而去之。左师曰：“女丧而宗室，于人何有？”《魏书。胡叟传》：
叟与始昌虽宗室，性气殊诡，不相附。《北齐书。邢邵传》：
十岁便能属文，族兄峦有人伦鉴，谓子弟曰：“宗室中
有此儿，非常人也。”《张雕传》：胡人何洪珍大蒙主上亲
“宠，与张景仁结为婚媾，雕以景仁宗室，自托于洪珍。”
《后周书。裴侠传》：“撰《九世伯祖贞侯传》，欲使后生奉行，
宗室中知名者，咸付一通。”《薛端传》：“为东魏行台薛循
义所逼，与宗室及家僮等走免。”《杜叔毗传》：“兄君锡及
宗室等，为曹策所害。”《徐陵集》有《在北齐与宗室书。